Oficialusis leidinys L 276 , 28/10/2000 p. 0003 - 0004



Komisijos reglamentas (EB) Nr. 2390/2000 2000 m. spalio 27 d. iš dalies keičiantis Reglamentą (EB) Nr. 1520/2000, nustatantį bendrąsias išsamias eksporto grąžinamųjų išmokų už tam tikrus žemės ūkio produktus, eksportuojamus kaip į sutarties i priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumų nustatymo kriterijus EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], su paskutiniais pakeitimais, padarytais Komisijos reglamentu (EB) Nr. 2491/98 [2], ypač į jo 8 straipsnio 3 dalies pirmąją pastraipą, kadangi: (1) Reikia paaiškinti kai kurias Komisijos reglamento (EB) Nr. 1520/2000 [3], nustatančio bendrąsias išsamias eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos taikymo taisykles ir tokių grąžinamųjų išmokų sumos nustatymo kriterijus, 8 straipsnio ir F priedo nuostatas. (2) Yra tikslinga atidėti paskutines grąžinamųjų išmokų sertifikatų paraiškų padavimo datas, siekiant palengvinti jų perdavimą. (3) Siekiant sudaryti galimybę operatoriams gauti sertifikatus tinkamomis sąlygomis, reikia pakeisti sumas, kokioms sertifikatai skiriami pagal 8 straipsnio 4 dalį. (4) Šiame reglamente nustatytos priemonės atitinka Horizontaliųjų klausimų vadybos komiteto nuomonę dėl prekybos perdirbtais žemės ūkio produktais, neišvardytais Sutarties I priede, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1520/2000 iš dalies keičiamas taip: 1. 8 straipsnio 1 ir 2 dalys pakeičiamos taip: "1. Grąžinamųjų išmokų sertifikatų, išduodamų vienam biudžetiniam laikotarpiui, paraiškas galima paduoti atskirai šešiomis dalimis. Paraiškos išduoti sertifikatus gali būti paduotos vėliausiai: a) rugsėjo 7 d. – nuo spalio 1 d. galiojantiems sertifikatams; b) lapkričio 7 d. – nuo gruodžio 1 d. galiojantiems sertifikatams; c) sausio 7 d. – nuo vasario 1 d. galiojantiems sertifikatams; d) kovo 7 d. – nuo balandžio 1 d. galiojantiems sertifikatams; e) gegužės 7 d. – nuo birželio 1 d. galiojantiems sertifikatams; f) liepos 7 d. – nuo rugpjūčio 1 d. galiojantiems sertifikatams. Operatoriai gali paduoti paraišką išduoti grąžinamosios išmokos sertifikatą tik tai daliai, kuri atitinka po paraiškos padavimo dienos einančią artimiausią a–f punktuose nustatytą datą. 2. Valstybės narės praneša Komisijai ne vėliau kaip: - rugsėjo 14 d. – apie paraiškas išduoti sertifikatus, nurodytus 1 dalies a punkte; - lapkričio 14 d. – apie paraiškas išduoti sertifikatus, nurodytus 1 dalies b punkte; - sausio 14 d. – apie paraiškas išduoti sertifikatus, nurodytus 1 dalies c punkte; - kovo 14 d. – apie paraiškas išduoti sertifikatus, nurodytus 1 dalies d punkte; - gegužės 14 d. – apie paraiškas išduoti sertifikatus, nurodytus 1 dalies e punkte; - liepos 14 d. – apie paraiškas išduoti sertifikatus, nurodytus 1 dalies f punkte." 2. 8 straipsnio 4 ir 5 dalys pakeičiamos taip: "4. Bendra suma, kuriai gali būti išduoti sertifikatai kiekvienai 1 dalyje nurodytai daliai, yra: - 30 % sumos, nurodytos 3 dalyje ir nustatytos rugsėjo 14 d. – 1 dalies a punkte nurodytai daliai, - 27 % sumos, nurodytos 3 dalyje ir nustatytos lapkričio 14 d. – 1 dalies b punkte nurodytai daliai, - 32 % sumos, nurodytos 3 dalyje ir nustatytos sausio 14 d. – 1 dalies c punkte nurodytai daliai, - 44 % sumos, nurodytos 3 dalyje ir nustatytos kovo 14 d. – 1 dalies d punkte nurodytai daliai, - 67 % sumos, nurodytos 3 dalyje ir nustatytos gegužės 14 d. – 1 dalies e punkte nurodytai daliai, - 100 % sumos, nurodytos 3 dalyje ir nustatytos liepos 14 d. – 1 dalies f punkte nurodytai daliai. 5. Jei bendra paraiškose, gautose kiekvienu aptariamu laikotarpiu, prašoma suma viršija 4 dalyje nurodytą maksimumą, Komisija nustato sumažinimo koeficientą, taikomą visoms paraiškoms, paduotoms iki atitinkamos 1 dalyje nurodytos datos, kad būtų išlaikytas minėtoje 4 dalyje nurodytas maksimumas. Komisija per penkias darbo dienas nuo 2 dalyje nurodytos datos Europos Bendrijų oficialiajame leidinyje paskelbia šį koeficientą." 3. 8 straipsnio 8–10 dalys pakeičiamos taip: "8. Paraiškos išduoti grąžinamosios išmokos sertifikatą gali būti paduotos ne 1 dalyje nurodytais laikotarpiais, tada sertifikatai įsigalioja nuo kiekvieno biudžetinio laikotarpio spalio 1 d. Apie per kiekvieną savaitę paduotas paraiškas Komisijai pranešama kitą antradienį. Atitinkami sertifikatai gali būti išduoti nuo pirmadienio, einančio po pranešimo dienos, nebent Komisija nurodo kitaip. Kai Komisija mano esant pavojų, jog Europos Sąjunga gali neįvykdyti savo tarptautinių įsipareigojimų, ji jau paduotoms paraiškoms išduoti grąžinamosios išmokos sertifikatus gali taikyti sumažinimo koeficientą, ypač atsižvelgdama į 3 ir 4 dalyse nurodytą skaičiavimo metodą. Ji taip pat gali sustabdyti sertifikatų išdavimą. Komisija per keturias dienas nuo pranešimo apie paraiškas, kaip minėta pirmoje šios straipsnio dalies pastraipoje, koeficientą paskelbia Europos Bendrijų oficialiajame leidinyje. 9. Paraiškos išduoti grąžinamosios išmokos sertifikatą, nurodytos ankstesnėje dalyje, gali būti paduodamos, tik jei pagal 5 dalį nebuvo nustatytas sumažinimo koeficientas. Taip išduoti sertifikatai yra skirti panaudoti pagal 4 dalį apskaičiuotas sumas, prie jų pridedant sumas, kurioms sertifikatai faktiškai nebuvo išduoti, bei sumas už bet kuriuos grąžintus sertifikatus. 10. Jei pagal 3 dalį nustatytos sumos dar gali būti naudojamos, Komisija gali leisti, apie tai vėliausiai iki rugpjūčio 10 d. paskelbdama Oficialiajame leidinyje, nuo kito pirmadienio paduoti paraiškas išduoti grąžinamosios išmokos sertifikatą prekėms, kurios iki spalio 1 d. turi būti eksportuotos 8 dalyje nustatytomis sąlygomis." 4. F priedo I skyriaus 2 poskyris iš dalies keičiamas taip: "2. Ant antraštės "Eksporto licencija arba sertifikatas su iš anksto nustatyta grąžinamąja išmoka" dedamas spaudas "Grąžinamosios išmokos sertifikatas prekėms, neįtrauktoms į Sutarties I priedą". Ši informacija gali būti įvesta į kompiuterį. Pareiškėjai turi užpildyti 4, 8, 17 ir 18 langelius ir prireikus – 7 langelį. 17 ir 18 langeliuose suma įrašoma eurais. 13–16 langeliai nepildomi. 20 langelyje pareiškėjai turi nurodyti, ar jie planuoja grąžinamosios išmokos sertifikatu naudotis tik jį išdavusioje valstybėje narėje, ar jie prašo visoje Bendrijoje galiojančio grąžinamosios išmokos sertifikato. Pareiškėjai turi įrašyti paraiškos padavimo vietą, datą ir paraišką pasirašyti. Jei paraiška siejasi su maisto pagalba, 20 langelyje jie taip pat turi įrašyti vieną iš šio reglamento 10 straipsnyje arba Reglamento (EB) Nr. 259/98 [4] 3 straipsnyje paminėtų nuorodų." 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2000 m. spalio 27 d. Komisijos vardu Erkki Liikanen Komisijos narys [1] OL L 318, 1993 12 20, p. 18. [2] OL L 309, 1998 11 19, p. 28. [3] OL L 177, 2000 7 15, p. 1. [4] OL L 25, 1998 1 31, p. 39. --------------------------------------------------